《西都大内作》
宋代·刘攽

太紫异垂象，河洛殊出符。卜食绵往祀，宅中雄别都。

旋宫千万门，层城十二衢。佳丽帝王州，爽垲神明区。

过位思自饬，檐阙在必趋。琉璃映瓦翼，玱琅耀金铺。

白日互蔽亏，凉风倏来苏。仰视制作雄，疑有神物扶。

始知壮丽功，不使来世逾。择材自千章，衒巧非一图。

傥无日新美，何以除规模。西宾尚馀谕，望幸犹踟蹰。

何当树翠华，万玉趋赤涂。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。